Ego H., archidiaconus Barrensis, ego magister P., officialis curie Lingonensis, et ego magister P., canonicus Lingonensis, notum facimus omnibus presentes litteras inspecturis, quod, cum inter venerabiles fratres G. abbatem et monachos Molismenses, ex una parte, et nobilem virum P. comitem Altisiodorensis et Tornodorensis, coram nobis. auctoritate apostolica, questio verteretur super quodam gisto quod idem comes apud Satigniacum, villam dictorum fratrum, annis singulis exigebat, contradicentibus fratribus memoratis et instanter affirmantibus a dicto gisto prefatam villam debere esse liberam penitus et immunem. Tandem, partibus convocatis et rationibus plenius hinc inde propositis et auditis, procurator dicti nobilis, in nostra presentia, coram omnibus, et in jure recognovit cum nobis constaret de mandato nobilis sepedicti, quod idem comes in predicta villa nullum gistum habebat, nec aliquo jure predecessorum suorum habere debebat. Nos, igitur, de bonorum virorum concilio, auctoritate nobis commissa, decernimus esse justum quod sepefata villa a supradicto gisto liberata esset in perpetuum et immunis. Hanc nostram sententiam predictus comes ratam et firmam habuit, et per suas litteras confirmavit. Quod ut ratum habeatur et firmum, presentes litteras sigillis nostris duximus roborandas. Actum, anno Domini Mº CCº duodecimo.